«2017 илъэсым и спортсмен нэхъыфI»
Атлетикэ псынщIэмкIэ дунейпсо чемпион Ласицкене (Кучинэ) Марие нэгъабэрей зэхьэзэхуэхэр фIы дыдэу иригъэкIуэкIащ: илъэс 24-рэ зи ныбжь прохладнэдэсыр зэхьэзэхуэ 18-м хэтащ, Лондон щекIуэкIа дунейпсо чемпионатри хиубыдэу икIи дэтхэнэ зыми шэч къызытумыхьэн текIуэныгъэ къыщихьащ. Иджыпсту Марие дунейпсо рейтингым щыпашэщ. Лъагэу дэлъеинымкIэ абы игъэува, сантиметр 206-рэ хъу рекордым зыри ефIэкIыфакъым.
2010 гъэм екIуэкIа, ныбжьыщIэхэм я Олимп джэгухэм щытекIуа, 2009 гъэм дунейпсо чемпионатым дыжьын медалыр, 2013 гъэм Европэм и чемпионатым и дыщэ медалыр къыщызыхьа, Прохладнэ щыщ пщащэм лъагэу дэлъеин спорт лIэужьыгъуэм дихьэххэр хуабжьу куэдкIэ щогугъ.
2015 гъэр Марие къызэIуихащ Губернаторым и кубокыр къэхьыным теухуа зэхьэзэхуэу Волгоград щызэхэтам дыщэ медаль къызэрыщихьамрэ «Урыс щIымахуэ» дунейпсо зэпеуэу Мэзкуу щекIуэкIам етIуанэ увыпIэ зэрыщиубыдамкIэ. КъыкIэлъыкIуэу, метр 1,98-рэ къызэринэкIри, Кучинэр Европэм и чемпион хъуащ.
Метри 2-рэ 1 сантиметркIэ дэлъея Кучинэ Марие дыщэ медалыр къыщихьащ шыщхьэуIум Пекин щекIуэкIа дунейпсо чемпионатым.
2016 гъэм Кучинэр куэдкIэ щыгугъащ. Олимп джэгухэм ипэ къи- хуэу абы нэхъ ерыщыжу зигъэ-хьэзырын щIидзащ. Мазаем ар щытекIуащ «Урыс щIымахуэ» зэхьэзэхуэм. КъыкIэлъыкIуэу къэралым и чемпионатым дыжьын медалыр къыщихьащ.
АрщхьэкIэ, Дунейпсо Олимп комитетым и унафэкIэ, Урысей Федерацэм атлетикэ псынщIэмкIэ и командэ къыхэхар зэрыщыту Олимп джэгухэм ягъэкIуакъым. Кучинэри а гупым хиубыдащ икIи и хъуэпсапIэр зригъэхъулIэну Iэмал иIакъым.
Бразилием щекIуэкIа Олимпиадэм зэрамыгъэкIуам щхьэкIэ къэмынэу, 2016 гъэм и щэкIуэгъуэм Кучинэ Марие къыхуагъэфэщащ гуIэфIтещIэжу сом мелуаниплI — апхуэдизщ дыщэ медалхэр къэзыхьахэм иратари.
Гъэ кIуам зыхэта зэхьэзэхуэхэм ди лъахэгъур и хьэрхуэрэгъухэм хэпщIыкIыу щефIэкIащ.
2017 гъэм и гъатхэпэм Марие дэкIуащ «Евроспорт» телеканалым и журналист Ласицкас Владас икIи щхьэгъусэ хуэхъуам и унэцIэр къищтащ. Гъэмахуэ лъэхъэнэм къыщыщIэдзауэ абы зыкъызэригъэлъагъуэр Ласицкене унэцIэм щIэтущ.
Урысей Федерацэм зыхъумэжыныгъэмкIэ и министр Шойгу Сер-гей 2017 гъэм фокIадэм и 21-м Iэ тридзащ ЦСКА-м хэту а илъэсым зэфIэкI лъагэ къэзыгъэлъэгъуа спортсменхэм я къыкIэлъыкIуэ дзэ дамыгъэр къызэрыхуагъэфащэмкIэ унафэм. И пIалъэр къэмысауэ къыкIэлъыкIуэ дамыгъэр абы зритахэм ящыщщ тIэунейрэ дунейпсо чемпион, 2014 гъэм екIуэкIа щIымахуэ дунейпсо чемпионатым щытекIуа ди лъэпкъэгъу Ласицкене (Кучинэ) Марие, «лейтенант нэхъыжь» дамыгъэр къызыхуагъэфэщар.
Урысейм атлетикэ псынщIэмкIэ и интернет напэкIуэцIым гъэ кIуам и накъыгъэ мазэм къыщыщIэдзауэ фокIадэ пщIондэ къыщыхахащ ди къэралым и спортсмен нэхъыфIыр. Абы пашэ щыхъуащ тIэунейрэ дунейпсо чемпион Ласицкене Марие.
2017 гъэм Марие зыхэта зэхьэзэхуэхэм псоми, Лондон щекIуэкIа дунейпсо чемпионатри Бриллант лигэри хэту, текIуэныгъэ къыщихьащ. Апхуэдэ атлетикэ псынщIэмкIэ зыхузэфIэкIа спортсмен щыIэкъым. Атлетикэ псынщIэмкIэ дунейпсо зэгухьэныгъэм къызэритамкIэ, Къэбэрдей-Балъкъэрым щыщ спортсменкэр очко бжыгъэ зыIэригъэхьахэмкIэ дунейм щыпашэщ. Уеблэмэ ди пщащэр ефIэкIащ Африкэ Ипщэм щыщ, цIыхухъухэм я деж щыпашэ спринтер Никерк Уэйд.
ИлъэсыщIэм ипэ къихуэу Урысейм спортымкIэ и министерствэм и унэм щекIуэкIащ физическэ культурэмрэ спортымкIэ лъэпкъ саугъэтыр къэзыхьахэр щагъэлъэпIа гуфIэгъуэ зэIущIэр. «Илъэсым и спортсмен нэхъыфI» зэпеуэм щытекIуащ Къэбэрдей-Балъкъэрым щыщ Ласицкене Марие. Ди спортсменкэм саугъэтыр къритащ cпортымкIэ министр Колобков Павел.
ЗэIущIэм хэтащ Марие и тренер Габрилян Геннадий. ТIэунейрэ дунейпсо чемпионым къыхигъэщащ и ехъулIэныгъэхэр къыгуэхыпIэ имыIэу и гъэсакIуэм зэрепхар икIи фIыщIэ яхуищIащ спортымкIэ министерствэм и эксперт советым, и щIыналъэхэм (Къэбэрдей-Балъ- къэрымрэ Мэзкуу областымрэ), ЦСКА-м, и унагъуэм.
«ФIыщIэшхуэ фхузощI сызэрывгъэлъэпIам папщIэ. Си тренер Габрилян Геннадийрэ ди унагъуэхэмрэ я закъуэщ щыгъуазэр нобэ диIэ ехъулIэныгъэр зыIэрыдгъэхьэн папщIэ къызэднэкIа гугъуехьхэм. Зыми хузэфIэкIынукъым ди лъэщIиудын, ди Iуэхур фIыуэ долъагъу икIи ищхьэкIэ дыдэкIуеинущ текIуэныгъэщIэхэм папщIэ», — жиIащ Марие.
ЖЫЛАСЭ Замир.
